བོད་རྗེ་བཞི་བཅུ་པ་ཁྲི་ལྡེ་སྲོང་བཙན་ནམ་སད་ན་ལེགས་ནི། ཡབ་རྒྱལ་པོ་ཁྲི་སྲོང་ལྡེའུ་བཙན་དང༌། ཡུམ་ཚེ་སྤོང་བཟའ་མེ་ཏོག་སྒྲོན་གཉིས་ཀྱི་སྲས་སུ་ཤིང་འབྲུག་ལོ་སྟེ་(སྤྱི་ལོ་༧༦༤)ལོར་སྐུ་འཁྲུངས། འདི་ཉིད་ཁྲི་སྲོང་གི་བུ་བཞི་པ་དེ་ཡིན། འདིས་བཙུན་མོ་འབྲོ་བཟའ་ཁྲི་མོ་ལེགས་དང༌། མཆིམས་རྒྱལ་བཟའ་ལེགས་མོ་བཙན། ཅོག་རོ་བཟའ་བཙན་རྒྱལ་གསུམ་ཁབ་ཏུ་བཞེས་ཏེ་རིགས་སྲས་ལྔ་ཙམ་འཁྲུངས། རྗེ་འདིའི་མཛད་གཙོ་ཁག་སྙིང་པོར་དྲིལ་ན། དང་པོ། རྒྱ་བོད་ཀྱི་སོ་མཚམས་ཡབ་མེས་སྐབས་བཞིན་བརྟན་སྲུང་མཛད་ཅིང་ཡབ་མེས་ཀྱི་དམག་ཟིལ་ལ་བརྟེན་ནས་རྒྱས་ཚུར་གནོད་ཤུགས་ཆེར་མ་བྱུང་བས་རྒྱ་བོད་དབར་འདུམ་ཞིང་མཐུན་པར་བྱུང་། གཉིས་པ། སོག་ལྷ་ཁང་དགོན་སྡེ་དུ་མ་སྐར་ཆུང་གཙུག་ལག་ཁང་དང་། དབུ་སྟོད་ཞྭ་ལྷ་ཁང་སོགས་གསར་བཞེངས་དང་ཞིག་གསོ་ཅི་རིགས་གནང་། དེ་དང་ཆབས་གཅིག་གནས་དེ་དང་དེར་ཡི་གེ་བཀོད་པའི་རྡོ་རིང་བསླངས་པས་དུས་ཕྱིས་ཀྱི་ལོ་རྒྱུས་བསྐྱར་ཞིབ་ཀྱི་རྨང་གཞི་འཛིན་ས་བརྟན་པོར་བྱས། གསུམ་པ། དམ་པའི་ཆོས་བོད་སྐད་དུ་བསྒྱུར་ཅིང་བརྡ་དང་ཐ་སྙད་ཀྱི་དཀར་ཆག་བཀས་བཅད་གཏན་འབེབས་བྱས་ཚུལ་ནི། དེ་ཡང་བསྒྱུར་ཡིག་གཏན་ལ་དབབ་པའི་རྩ་འཛིན་བྱེད་ས་དང་པོ་བྱཱ་ཀ་ར་ཎའི་གཞུང་ལུགས་དང་མཐུན་པ། གཉིས་ན་གང་ཞིག་བསྒྱུར་བའི་ཆོས་ཀྱི་གཞུང་ལུགས་དེའི་རྩ་བའི་བརྗོད་དོན་དང་མི་འགལ་བ། གསུམ་ན་བོད་སྤྱིའི་སྐད་སྲོལ་དང་མཐུན་ཞིང་གོ་བདེ་བ་བཅས་ཀྱི་སྒོ་ནས་བསྒྱུར་དགོས་པ་དང་། དེ་ལ་ཡང་རྒྱ་རིམ་པ་བདུན་ལ་སོགས་པའི་བཀའ་གཙིགས་ཞིབ་ཆར་གནང་། སྔོན་གྱི་ལོ་ཙཱ་བ་ཚོས་གོ་དཀའ་བར་བསྒྱུར་བའི་བརྡ་རྙིང་རྣམས་སྐད་གསར་བཅད་ཀྱིས་གཏན་ལ་ཕབ་པ་དང་། དེ་དག་གི་གཞི་འཛིན་བྱེད་ས་སྒྲ་སྦྱོར་བམ་གཉིས་ལ་སོགས་པའི་གཞུང་གསར་རྩོམ་བྱེད་བཅུག་པ་སོགས་ད་ལྟའི་བར་དུ་བོད་གངས་ཅན་པའི་དམ་པའི་ཆོས་དང་རིག་པའི་གཞུང་ལུགས་ཀྱི་གཟི་འོད་ཤར་ནུབ་ཀྱི་འཛམ་གླིང་ཧྲིལ་པོའི་ཁྱོན་ཀུན་མཐར་ཆགས་སུ་བརྡལ་བཞིན་པ་འདིའི་རྨང་གཞི་བརྟན་ཚུགས་གནང༌། རང་རེའི་ལོ་རྒྱུས་འགའ་ཞིག་ཏུ་ཁྲི་ལྡེ་སྲོང་བཙན་དང་ཁྲི་གཙུག་ལྡེ་བཙན་གཉིས་ཀྱི་མཚན་ཟུར་ནོར་ནས། གསུང་རབ་སྐད་གསར་བཅད་ཀྱིས་གཏན་ལ་ཕབ་མཁན་ཁྲི་གཙུག་ལྡེ་བཙན་ནམ་རལ་པ་ཅན་དུ་བཤད་པ་ནི། ཡབ་མེས་ཀྱིས་སྐད་གསར་བཅད་ཀྱིས་གཏན་ལ་ཕབ་པ་དེ་ཉིད་རྒྱུན་འཛིན་དང་དར་སྤེལ་ཆེས་ཆེར་གནང་བ་ལ་དགོངས་པ་ཡིན་ན་མ་གཏོགས། ལོ་རྒྱུས་དངོས་དང་མཐུན་པ་ཞིག་མིན་ཏེ་ཐུགས་ཡིད་མི་ཆེས་ན། སྒྲ་སྦྱོར་བམ་གཉིས་བོད་རྒྱལ་སུའི་རིང་ལ་བརྩམས་པ་དང་དེའི་བརྗོད་དོན་གང་ཡིན་ལ་ལྟོས་ཤིག །ད་དུང་ཆོས་འབྱུང་བསྟན་པའི་པད་ཚལ་རྒྱས་པའི་ཉིན་བྱེད་དང་། ཆོས་འབྱུང་མེ་ཏོག་སྙིང་པོ་སོགས་ལ་གཟིགས་ན་གསལ་བར་ཤེས་པར་འགྱུར་རོ། དེ་ལྟར་བཙན་པོ་འདིས་བསྟན་སྲིད་གཉིས་ཀའི་སྒོ་ནས་གངས་ཅན་པའི་འགྲོ་བ་རྣམས་ལ་ཕན་པ་དང་བདེ་བའི་འཕྲིན་ལས་རླབས་ཆེན་མཛད་མཐར་དགུང་ལོ་ང་གཉིས་པ་ཤིང་མོ་ལུག་ལོར་(སྤྱི་ལོ་༨༡༥) སྒྲགས་ཀྱི་ཕུར་སྐུ་གཤེགས་པའི་བང་སོ་འཕྲུལ་གྱི་སྤྱི་མདུན་དུ་བཙུགས་ཤིང་། མིང་ལ་རྒྱལ་ཆེན་འཕྲུལ་གྱི་རི་བོ་བཏགས། དེའི་མདུན་དུ་རྡོ་རིང་བསླངས་པའི་ངོས་ལ་བཙན་པོ་འདིའི་ལོ་རྒྱུས་བཀོད།